በምዕራባውያኑ ተዋስኦ መሠረት የዴሞክራሲያዊ ሥርዓት “የግድ ከሚላቸው” ተቋማት ውስጥ መንግስታዊ ያልሆኑ ድርጅቶች(መያዶች) ያላቸው ሚና ትልቅ መሆኑ በምንም መልኩ ጥያቄ ውስጥ መግባት አይኖርበትም። የአገር በቀል መያዶች የህዝብን ዙርያ መለስ ፖለቲካዊ፣ኢኮኖሚያዊና ማህበራዊ ተሳትፎ በማነሳሳት ረገድ ያላቸው ሚና በፍፁም የሚካድ አይደለም። ነገርግን የድርጅቶቹ ተጠያቂነት ድርጎ ለሚሰፍሩላቸው ምዕራባውያን ‘ቀጭን ጌቶች’ ብቻ በሆነበት እውነታ ውስጥ፡ የራሳቸውን ኢኮኖሚያዊና ፖለቲካዊ ተፅዕኖ በሌሎች ላይ በ‘ጥበብ’ ለመጫን የሚያስቡ ባዕዳን መጠቀሚአ የሚሆኑበት አጋጣሚ ይፈጠራል።በእንደዚህ ዓይነቱ ሁኔታ መያዶች ተጠያቂነታቸው እናገለግለዋለን ለሚሉት ሃገርና ህዝብ መሆኑ የሚቀርበት ሁኔታ(ኤክስተርናላይዜሽን ኦፍ አካውንቴቢሊቲ) ይፈጠራል።ሪታ አብራምሰን “ዲሲፕሊኒንግ ዴሞክራሲ” በሚል ርዕስ በሰጠችው መፅሃፏ ላይ በጉዳዩ ላይ ሰፊ ትንታኔን አቅርባለች። በእርግጥም ሪታ በትክክል እንዳስቀመጠችው፡ይኸው የመያዶች ገፅታ ከምንም ነገር በላይ አፍሪካ ውስጥ በተደጋጋሚ ለሚስተዋሉ የፖለቲካ ብጥብጦች በዋና እርሾነት ያገለገለበት ሁኔታ በተደጋጋሚ ተስተውሏል።
